Nariadenie Komisie (ES) č. 1491/2003
z 25. augusta 2003
o doplnení prílohy k nariadeniu (ES) č. 2400/96 (Ficodindia dellÈtna, Monte Etna, Colline di Romagna, Pretuziano delle Colline Teramane, Torta del Casar, Manzana de Girona alebo Poma de Girona)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2081/92 zo 14. júla 1992 o ochrane zemepisných označení a označení pôvodu pre poľnohospodárske produkty a potraviny [1], naposledy zmenené a doplnené nariadením Komisie (ES) č. 806/2003 [2], a najmä na jeho článok 6 ods. 3 a 4,
keďže:
(1) V súlade s článkom 5 nariadenia (EHS) č. 2081/92 predložilo Taliansko Komisii požiadavku na registráciu názvov "Ficodindia dellÈtna", "Monte Etna", "Colline di Romagna" a "Pretuziano delle Colline Teramane" ako označení pôvodu a Španielsko predložilo jednu požiadavku na registráciu názvu "Torta del Casar" ako označenia pôvodu a jednu požiadavku na registráciu názvov "Manzana de Girona" alebo "Poma de Girona" ako zemepisných označení.
(2) V súlade s článkom 6 ods. 1 uvedeného nariadenia sa zistilo, že žiadosti splnili podmienky stanovené v tomto nariadení, najmä že obsahujú všetky informácie požadované podľa článku 4 tohto nariadenia.
(3) Komisii nebolo doručené, pokiaľ ide o šesť názvov uvedených v prílohe k tomuto nariadeniu, žiadne vyhlásenie o námietkach podľa článku 7 nariadenia (EHS) č. 2081/92 po ich uverejnení v Úradnom vestníku Európskych spoločenstiev [3].
(4) Je preto potrebné tieto názvy zapísať do registra chránených označení pôvodu a chránených zemepisných označení, a teda im poskytovať ochranu na celom území spoločenstva ako chráneným označeniam pôvodu a chráneným zemepisným označeniam.
(5) Prílohou k tomuto nariadeniu sa dopĺňa príloha k nariadeniu Komisie (ES) č. 2400/96 [4], naposledy zmenenému a doplnenému nariadením (ES) č. 1428/2003 [5].
PRIJALA TOTO NARIADENIE:
Článok 1
Názvy uvedené v prílohe k tomuto nariadeniu sa dopĺňajú do prílohy k nariadeniu (ES) č. 2400/96 a zapisujú sa ako chránené označenia pôvodu (CHOP) a chránené zemepisné označenia (CHZO), ako to ustanovuje článok 6 ods. 3 nariadenia (EHS) č. 2081/92.
Článok 2
Toto nariadenie nadobudne účinnosť dvadsiaty deň nasledujúci po dni jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. augusta 2003